จากรายงานของ Bank of America (US Rates Watch: Curve inversion has arrived เผยแพร่วันที่ 30 มีนาคม 2022) ภาวะถดถอยของเศรษฐกิจสหรัฐฯ ใน 8 ครั้ง เกิดขึ้นหลังเกิดปรากฏการณ์ใด
จากรายงานของ Bank of America (US Rates Watch: Curve inversion has arrived เผยแพร่วันที่ 30 มีนาคม 2022) ภาวะถดถอยของเศรษฐกิจสหรัฐฯ ใน 8 ครั้ง เกิดขึ้นหลังเกิดปรากฏการณ์ 2y-10y Inversion ในช่วงเวลาไม่เกิน 20 เดือน ทำให้นักลงทุนจำนวนไม่น้อยกังวลว่าเศรษฐกิจสหรัฐฯ จะเข้าสู่ภาวะถดถอยในปี 2023 ซึ่งหากเกิดขึ้นจริงจะมีผลกระทบรุนแรงต่อเศรษฐกิจโลก รวมทั้งเศรษฐกิจไทยที่พึ่งพาการส่งออกไปสหรัฐฯ ถึงร้อยละ 17.7 ในปี 2021 และยังไม่ฟื้นตัวเป็นปกติจากวิกฤตโควิด อย่างไรก็ดี ไม่ได้มีเหตุผลทางเศรษฐศาสตร์ว่าทำไม 2y-10y Inversion จึงนำไปสู่ภาวะเศรษฐกิจถดถอย นอกจากเป็นการสะท้อนการคาดการณ์ของผู้เล่นในตลาดเงินว่าในอนาคตธนาคารกลางสหรัฐฯ จะปรับอัตราดอกเบี้ยนโยบายลงจากเศรษฐกิจที่ชะลอ ซึ่งทราบกันดีว่าในหลายเรื่องตลาดไม่ได้คาดการณ์ได้ถูกต้องทุกครั้ง ที่สำคัญคือ 2y-10y Inversion ไม่ได้บอกว่าจะเกิดภาวะเศรษฐกิจถดถอยขึ้นเมื่อไร ตัวอย่างเช่น ก่อนช่วงวิกฤตดอทคอมในปี 2008 เกิดปรากฏการณ์ 2y-10y Inversion รวม 4 ครั้ง โดยครั้งแรกเกิดก่อนภาวะเศรษฐกิจถดถอยนานถึง 65 เดือนหรือมากกว่า 5 ปี ซึ่งนักลงทุนที่เชื่อสัญญาณครั้งแรกคงเสียโอกาสไปไม่น้อย ในอีกตัวอย่างหนึ่ง ภาวะเศรษฐกิจถดถอยของสหรัฐฯ ที่เกิดขึ้นในเดือนกุมภาพันธ์ 2020 เพียง 5 เดือนหลังจากเกิด 2y-10y Inversion ในเดือนสิงหาคม 2019 ซึ่งสั้นที่สุดที่เคยเป็นมา (สถิติก่อนหน้าคือ 8 เดือน) แต่สาเหตุหลักของเศรษฐกิจถดถอยในปี 2020 มาจากการระบาดของเชื้อโควิด ซึ่งไม่มีใครรู้ล่วงหน้ามาก่อน
ข่าวเศรษฐกิจและการเงิน